གནའ་དུས་སུ།རྨ་གཡང་ཕྱུག་མོའི་གཡས་ཟུར་དུ་ཆགས་པའི་གཅན་ཚ་ས་ཁུལ་དུ་ཆུང་བྱིས་པ་རྣམས་ཀྱི་རོལ་རྩེད་བྱེད་སྲོལ་དེ་ཡང་གནའ་དུས་སྲོལ་རྒྱུན་གྱི་སློབ་གསོ་བྱེད་ལུགས་ཀྱི་དཔའ་རྩལ་དང་ལག་རྩལ་སྦྱོང་བརྡར་ལ་འབྲེལ་བ་ཤིན་ཏུ་ཆེ་བ་དང་།དེ་ཡང་རང་ལོ་བདུན་ནས་བཅོ་ལྔའི་བར་རྩེད་མོ་སྣ་ཚོགས་རྩེད་དེ་ལུས་སེམས་སྦྱོང་བརྡར་བྱེད་པ་ཐམས་ཅད་བྱིས་པའི་དུས་ཀྱི་རོལ་རྩེད་ལ་གཏོགས་ཤིང་།ཁ་དཔེར་ཕོ་ལོ་བཅོ་ལྔར་བུད་ནས་གཏམ་ཕ་ལ་མི་འདྲི།མོ་ལོ་བཅོ་ལྔར་བུད་ནས་ཟས་མ་ལ་མི་སློང་ཟེར་བའི་དཔེ་བཞིན་དུ་རང་ལོ་བཅོ་ལྔའི་རྗེས་སུ་བསམ་ཤེས་དང་དར་མར་གྱུར་ཏེ་འཚོ་བའི་ཁྲོད་ཀྱི་ལས་ཀ་གང་རུང་ལ་གདོང་གཏོད་པར་སེམས།སྤྱིར་ད་རྡེའུ་རྩེད་འཇོ་ནི་ས་ངོས་མཉམ་པོ་ཞིག་ཏུ།སྲིད་ལ་ཕལ་ཆེར་གོམ་པ་ལྔ་དང་།རིང་ཚད་ལ་གོམ་པ་བརྒྱད་ཡས་མས་ཙམ་གྱི་གྲུ་བཞི་ནར་མོའི་རྟགས་ཤིག་བྲིས་ཤིང་།རྟགས་ནང་གི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར།དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་སུ་བགོས་ཏེ།མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན།ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་།དམའ་སར་ཡོད་པའི་སྐོར་དེས་རང་རང་གི་ད་རྡེའུ་འབེན་དུ་བསླངས་དགོས།ཚོགས་པ་སྐོར་གཅིག་གིས་ད་རྡེའུ་འབེན་དུ་བརྩངས་པ་དེར་ཚོགས་པ་གཞན་དེས་ད་རྡེའུས་རྒྱག་དགོས་པ་དང་།རྩེད་སྟངས་ཀྱི་གོ་རིམ་ནི་རིམ་པ་བཞིན་དུ་ལག་རྩོད་དང་།ལག་རྡེའུ།སྔ་མསྔུན་རྡེའུ།གཞུག་རྡེའུ།ཆུ་རྡེའུ།ལྡིང་རྡེའུ།རྐང་རྡེའུ།ལག་རྡེའུ།ཕྱི་མཟུར་རྡེའུ།ལེབ་རྡེའུ།ད་སྐྱོངས་པ་བཅས་རིམ་པ་བཅུ་གཅིག་ཡོད་པ་རེད།